টাকা নিয়ে কলেজে ভর্তির চক্র। জেভিয়ার্সে ভর্তি করানোর নাম করে ১৫ লক্ষ টাকার ঘুষ। টাকা লেনদেনের সময় হাতেনাতে ধৃত দুজন। জেরায় চাঞ্চল্যকর তথ্য। টাকা নিয়ে জেভিয়ার্সে ছাত্র ভর্তি করানোর অভিযোগ উঠল, কলেজেরই এক প্রাক্তনীর বিরুদ্ধে।
 ওয়েব ডেস্ক : টাকা নিয়ে কলেজে ভর্তির চক্র। জেভিয়ার্সে ভর্তি করানোর নাম করে ১৫ লক্ষ টাকার ঘুষ। টাকা লেনদেনের সময় হাতেনাতে ধৃত দুজন। জেরায় চাঞ্চল্যকর তথ্য। টাকা নিয়ে জেভিয়ার্সে ছাত্র ভর্তি করানোর অভিযোগ উঠল, কলেজেরই এক প্রাক্তনীর বিরুদ্ধে। বেসরকারি শিক্ষার অসুখ। গতমাসেই শিক্ষা প্রতিষ্ঠানগুলির সঙ্গে বৈঠকে তুলে ধরেন মুখ্যমন্ত্রী। শিক্ষার নামে কোথায়, কত আদায় হচ্ছে? জবাব দাবি করেন। টাকা নিয়ে ভর্তির অভিযোগে বেশ কয়েকটি শিক্ষা প্রতিষ্ঠানের দিকে আঙুলও ওঠে।  এবার তারই জ্বলজ্যান্ত প্রমাণ চোখের সামনে। কলকাতা পুলিসের গুণ্ডাদমন শাখার জালে ধরা পড়া দুই ব্যক্তিকে জেরায় উঠে এসেছে বহু চাঞ্চল্যকর তথ্য। চন্দননগরের বাসিন্দা ধৃত শ্যামল পোদ্দার, ১৫ লক্ষ টাকা দিতে আসে সুব্রত চক্রবর্তী নামে এক ব্যক্তিকে। সুরেন্দ্রনাথ কলেজের সামনে থেকে ২ ব্যক্তিকে টাকাসহ গ্রেফতার করা হয়। জেরায় জানা গিয়েছে, ২ ছাত্রকে জেভিয়ার্সে বি কম অনার্সে ভর্তি করাতে মাথাপিছু দাম ঠিক হয়েছিল সাড়ে সাত লক্ষ টাকা। টাকা লেনদেনের সময় হাতেনাতে ধরা পড়ে যায় ২ জন। ধৃতদের জেরায় জেভিয়ার্সের এক প্রভাবশালী প্রাক্তনীর নাম উঠে এসেছে। পুলিস সূত্রে খবর, ওই প্রাক্তনী জেভিয়ার্সের অ্যালুমনি অ্যাসোসিয়েশনের প্রভাবশালী সদস্য। ধৃতদের সঙ্গে তাঁর কী সম্পর্ক, এনিয়ে বিস্তারিত খোঁজখবর শুরু হয়েছে। তদন্তে আরও জানা গিয়েছে, গতবছর জেভিয়ার্স স্কুলে তিন জন ছাত্রছাত্রীকে ভর্তির জন্যও টাকা লেনদেন হয়। ওই ৩ ছাত্রছাত্রীকে ক্লাস ওয়ানে ভর্তির জন্য ওই চক্র মাথাপিছু ১০ লক্ষ টাকা  করে নেয়। এক্ষেত্রে স্কুল-কলেজের ভিতরের লোক জড়িত বলেও সন্দেহ পুলিসের। ওই প্রভাবশালী প্রাক্তনীকে শীঘ্রই তলব করা হতে পারে লালবাজারে। ধৃতদের জেরার মাধ্যমে, আপাতত কান টেনে মাথার নাগাল পেতে তত্‍পর পুলিস।